**E-ville** (virallisesti e-ville.com distribution Oy) on suomalainen yritys, joka on keskittynyt verkkokauppaan ja tukkumyyntitoimintaan. Yritys tuo maahan tavaraa Aasiasta ja myy sitä kuluttajille ja yrityksille Suomessa, Ruotsissa, Norjassa ja Tanskassa. Yrityksen valikoimiin kuuluu esimerkiksi elektroniikkaa ja vapaa-ajan varusteita.

Yrityksellä on Mäntsälässä kivijalkakauppa, varasto ja huoltotiimi.

Vuodesta 2022 yrityksen on omistanut Verkkokauppa.com.

Historia
--------

### 2006–2016

Maahantuonnista kiinnostunut, Mikkelin ammattikorkeakoulussa liiketaloutta opiskellut 22-vuotias Ville Majanen oli 2000-luvun puolivälissä Hongkongissa vaihto-opiskelijana. Palkattoman työharjoittelunsa hän teki länsimaisen tavaratalon hankintatoimistossa. Hän osti hongkongilaisesta elektroniikkaliikkeestä neljä nettikameraa ja myi niistä osan Huuto.netissä. Kaupoista innostuneena hän alkoi ostaa tuotteita elektroniikkamarkkinoilta Kiinasta, testata laitteita ja kirjoittaa niille suomalaisia tuoteselosteita. Hän hoiti verkkokauppaansa ja sen varastoa aluksi kotonaan. Yrityksensä Digi Electronics Ltd:n Majanen perusti marraskuussa 2006 saadakseen työluvan Hongkongiin.

Majanen perusti syksyllä 2007 verkkokaupan. Vähitellen Majanen alkoi siirtää toimintaa Manner-Kiinan Shenzheniin.

Vuonna 2011 yrityksen liikevaihto ylitti ensimmäistä kertaa miljoona euroa.

Joulukuussa 2014 avattiin myymälä Mäntsälään. Vuoden liikevaihto oli noin kaksi miljoonaa euroa.

Vuonna 2015 suomenkielistä ja ruotsinkielistä verkkosivua kehitettiin ja kävijöitä alettiin seurata aiempaa tarkemmin. Liikevaihto nousi 2,5 miljoonaan. Yhtiöllä oli kaksi kivijalkamyyntipistettä, Espoossa ja Mäntsälässä. Yhtiö työllisti 17 työntekijää ja sen valikoimassa oli yli 5000 erilaista tuotetta.

### 2017–2021

Verkkokauppa E-villen varastomyymälä syksyllä 2021
Vuonna 2018 yhtiö avasi toimipisteen Thaimaahan, jonne suomalaisten työntekijöiden oli helpompi saada viisumi kuin Kiinaan. Yhtiön liikevaihto oli yli seitsemän miljoonaa euroa.

Huhtikuussa 2019 perustettiin yrityksille suunnattuun tukkumyyntiin erikoistunut Polarpanda-yksikkö. Yritys työllisti 32 täysipäiväistä työntekijää ja sen liikevaihto oli 8 miljoonaa euroa.

Vuonna 2020 yhtiö toimi neljässä paikassa: Hongkongin ja Kiinan Shenzhenin lisäksi sillä oli asiakaspalvelua ja myyntiä Bangkokissa. Mäntsälässä toimi muun muassa varasto ja tuotepalautuspiste. Yhtiön 35 työntekijästä 15 oli kiinalaisia. Koronan vuoksi myynti väheni ja toiminnot supistuivat aluksi, ja esimerkiksi kännyköiden vaihtoviikot -kampanja piti perua. mutta yrityksille tarjottujen hankintapalveluiden kysyntä nousi. Yrityksen uutena toimitusjohtajana aloitti Mikko Oikari.

### 2022–

Helmikuussa 2022 Verkkokauppa.com ilmoitti ostavansa E-villen liiketoiminnan. Kaupan myötä Verkkokauppa.com sai käyttöönsä sen hankintaorganisaation Kiinassa ja Hongkongissa. Kaupan arvo oli noin 5,3 miljoonaa euroa. Sopimuksen mukaan myyjälle voidaan lisäksi maksaa korkeintaan kolme lisäkauppahintaerää, jos omien tuotemerkkien vuosimyynti ylittää asetetut tavoitteet seuraavien kolmen vuoden aikana. Tavoitteiden toteutuessa kokonaiskauppahinta voisi nousta yhteensä 12 miljoonaan euroon. E-ville-verkkokauppa jatkoi kaupan jälkeen toimintaansa omalla brändillään. Kyseessä oli Verkkokauppa.comin ensimmäinen yrityskauppa.

Organisaatio
------------

E-villen toimisto ja keskusvarasto sijaitsevat Etelä-Kiinassa Shenzhenissä, jossa valmistetaan pääosa koko maailman elektroniikasta ja jossa yrityksen perustaja Ville Majanen viettää suurimman osan vuodesta. E-villen Suomen toiminnot hoidetaan Mäntsälässä, jossa sijaitsee yrityksen outlet-myymälä, varasto, huolto ja asiakaspalvelu. Yrityksellä on asiakaspalvelu-, myynti-, markkinointi- ja tukkumyyntihenkilökuntaa Bangkokissa Thaimaassa.  Yhtön toimitusjohtaja on Mikko Oikari.

Vuonna 2022 yhtiöllä oli noin 40 työntekijää Suomessa, Kiinassa ja Thaimaassa.

Yrityksen valikoimiin kuuluu esimerkiksi puhelimia, polkupyöriä, vapaa-ajan varusteita, elektroniikkaa ja muita kodin tuotteita.

Tunnustuksia
------------

* Vuonna 2020 Mäntsälän kunta ja Mäntsälän Yrityskehitys Oy myönsivät yritykselle Vuoden nuori yritys -palkinnon.

Lähteet
-------

1. 1 2 3 4  Kauppalehti: e-ville.com distribution Oy *Kauppalehti*. Viitattu 12.5.2021.
2. 1 2 3 4 5 6 7 8  Mari Manninen: E-Villen tarina: kirpputorikaupoista verkkokaupan pioneeriksi *Tivi*. Viitattu 12.5.2021.
3. 1 2  e-ville.com distribution Oy *www.finder.fi*. Viitattu 18.8.2021.
4. 1 2 3 4 5  Samuli Niinivuo: Verkkokauppa.com tekee historiansa ensimmäisen yrityskaupan – ostaa Aasiasta tavaraa tuovan E-villen *Ilta-Sanomat*.  10.2.2022. Viitattu 4.8.2022.
5. 1 2 3 4 5  Johannes Pulkkinen: Verkkokauppa.com ostaa kiinalaista tuontitavaraa verkossa myyvän E-villen *Helsingin Sanomat*. Viitattu 9.2.2022.
6. 1 2  Verkkokauppa.comin ostotarjous tuli yllätyksenä Ville Majaselle: "Söin irtokarkkeja ja vastailin neljä tuntia viesteihin" *Yrittajat.fi*.  11.2.2022. Viitattu 4.8.2022.
7. 1 2 3 4  Mari Manninen: Kiinasta kiinni kivijalkaan *Talouselämä*. Viitattu 12.5.2021.
8. 1 2 3 4 5 6 7 8 9  Ville Majanen haravoi lapsena golfpalloja vesiesteestä ja myi ne voitolla *Ilta-Sanomat*.  8.9.2019. Viitattu 12.5.2021.
9. 1 2 3  Ville, 33, kasvatti menestyvän bisneksen Kiinaan *Ilta-Sanomat*.  28.11.2016. Viitattu 12.5.2021.
10. 1 2  Kiinassa sinisilmäisiltä ulkomaisilta yrittäjiltä huijataan rahaa – Ville Majanen oppi, ettei pitkäaikaisiinkaan työntekijöihin voi aina luottaa *LS24*.  7.4.2019. Viitattu 17.5.2021.
11. 1 2 3  Keravalaisen Villen bisnes alkoi kolmesta nettikamerasta, ja nyt hän pyörittää 8 miljoonan verkkokauppaa Kiinassa *Keski-Uusimaa*.  16.2.2020. Viitattu 12.5.2021.
12. 1 2 3 4  Lasse Herrala: Vuoden Nuori Yritys -palkinto Ville ja Velkku Majaselle *Mäntsälän Uutiset*.  30.10.2020. Viitattu 12.5.2021.
13. 1 2 3 4 5  Epidemian vaikutukset: Joensuusta kotoisin oleva Olli Kokkonen, 29, kertoo elämästään Thaimaassa *karjalainen.fi*. Viitattu 17.5.2021.
14. 1 2  Tietoa meistä *e-ville.com*. Viitattu 17.5.2021.
15. 1 2  Koronavirus sekoitti tilaukset, kaupan ja rekrytoinnit *Yrittajat.fi*.  4.3.2020. Viitattu 17.5.2021.
16. ↑  Koronavirus heijastuu myös suomalaisten kauppojen hyllyille *Yle Uutiset*. Viitattu 17.5.2021.
17. ↑  Hannamiina Tanninen: Suomalaisyrittäjä seuraa koronavirustilannetta Etelä-Kiinassa *Kauppalehti*. Viitattu 17.5.2021.
18. ↑  Hannamiina Tanninen: Massaostoja Kiinasta vaikeuttaa saatavuus ja liikkeellä olevien huijareiden määrä *Kauppalehti*. Viitattu 12.5.2021.
19. ↑  Arvopaperi: Verkkokauppa.com ostaa e-ville.com -verkkokaupan vahvistaakseen omien tuotemerkkien valikoimaa *Arvopaperi*. Viitattu 15.8.2022.

Aiheesta muualla
----------------

* verkkosivut
* polarpanda.com